ΓΡΑΠΤΗ ΕΡΩΤΗΣΗ E-1325/98 υποβολή: Giuseppe Rauti (NI) προς την Επιτροπή (29 Απριλίου 1998)

Θέμα: Εξωτερική πολιτική και πολιτική της άμυνας της Ευρωπαοκής Ένωσης και «διεύρυνση» της Ένωσης

Για να γίνει γνωστή η θέση της Επιτροπής πάνω σε ένα θέμα ουσίας που προκύπτει τη στιγμή που βρίσκεται υπό εξέλιξη η «διαδικασία διεύρυνσης» της Ευρωπαϊκής Ένωσης,

όπως είναι γνωστό υπάρχουν άλλες 11 χώρες υποψήφιες για ένταξη στην Ένωση. Λιγότερο γνωστό είναι το γεγονός ότι οι υποψήφιες προς «ένταξη» χώρες με τα εκατό εκατομμύρια των κατοίκων τους θα συνεισφέρουν στην Ένωση ένα ακαθάριστο εγχώριο προϊόν (ΑΕΠ) αντίστοιχο περίπου με εκείνου του Βελγίου, της Ολλανδίας και του Λουξεμβούργου.

Όλοι οι εμπειρογνώμονες προβλέπουν ότι κατά συνέπεια για τα επόμενα είκοσι τουλάχιστον έτη, η υπό «διεύρυνση» Ευρωπαϊκή Ένωση θα ασχοληθεί αποκλειστικά με την επίλυση των ζοφερών προβλημάτων που προκύπτουν απ' αυτή την «ανισότητα», ιδίως στους τομείς της οικονομίας, των εμπορικών ανταλλαγών, της κοινωνικής πρόνοιας και της αγροτικής πολιτικής.

Συμπερασματικά: εάν μέχρι τώρα δεν μπόρεσε να χαραχθεί μια ενιαία ευρωπαϊκή πολιτική για τις εξωτερικές σχέσεις, την άμυνα και την ασφάλεια, το συντονισμό των στρατιωτικών διαρθρώσεων και τους εξοπλισμούς, ενώ η Ευρώπη έχει χαρακτηρισθεί και χαρακτηρίζεται ένας «οικονομικός γίγαντας αλλά πολιτικός και στρατιωτικός νάνος», με τη διεύρυνση, η κατάσταση θα επιδεινωθεί. Και τούτο διότι είναι αδιανόητο να μπορέσουν 26 χώρες να επιτύχουν σύντομα αυτό που δεν μπόρεσε να επιτευχθεί μέχρι τώρα.

Το θέμα ουσίας που τίθεται λοιπόν είναι: Δεν διατρέχει η Ευρώπη τον κίνδυνο να μετατραπεί και πάλι σε έναν απλό οικονομικό οργανισμό, σε μια «διευρυμένη ζώνη» ελεύθερων συναλλαγών, υποβαθμίζοντας εκ των πραγμάτων την ενότητά της και περιορίζοντάς την στο «ενιαίο νόμισμα» και στο ρόλο της να κατευθύνει τράπεζες, τραπεζίτες και χρηματοδότες;

Τι σκέφτεται η Επιτροπή για την προοπτική αυτή που διαφαίνεται πλέον καθαρά και γι' αυτόν τον τεράστιο κίνδυνο που είναι πλέον ιδιαίτερα ορατός; Δεν θεωρεί η Επιτροπή ότι, δεδομένης της εξαιρετικής πολυπλοκότητας του προβλήματος, μπορεί ή και πρέπει το Κοινοβούλιο να εξετάσει το ζήτημα σε μια ειδική και έκτακτη σύνοδο για την οποία θα δεσμευτεί η ίδια η Επιτροπή να παράσχει στους βουλευτές τα αναγκαία έγγραφα προς συζήτηση;

Απάντηση του κ. Van den Broek εξ ονόματος της Επιτροπής (9 Ιουνίου 1998)

Στην ανακοίνωσή της «Αντζέντα 2000 ((COM(97) 2000 τελικό. ))», την οποία δημοσίευσε τον Ιούλιο 1997, η Επιτροπή εξέτασε τα θέματα στα οποία αναφέρεται το Αξιότιμο Μέλος. Αντίθετα από τα υπονοούμενα από την ερώτηση του Αξιότιμου Μέλους, η Επιτροπή, λαμβάνοντας υπόψη της όλους τους παράγοντες, θεωρεί ότι η διεύρυνση θα ενισχύσει το οικονομικό και ανθρώπινο δυναμικό της Κοινότητας ενώ θα βελτιώσει την ασφάλεια των κρατών μελών και ολοκλήρου της ηπείρου.

Το Αξιότιμο Μέλος θα γνωρίζει ότι η Επιτροπή θεωρεί τη λειτουργία των κοινοτικών οργάνων ως θέμα προς εξέταση, ιδίως υπό το φως της διεύρυνσης.

Η Επιτροπή εξέφρασε σαφώς στην Αντζέντα 2000 ότι μετά τη διεύρυνση, η μεγαλύτερη πολυπλοκότητα των συμφερόντων και προσεγγίσεων καθώς και η νέα γεωπολιτική κατάσταση θα αποτελούν πρόκληση για την εξωτερική πολιτική της Ένωσης. Η Ένωση θα πρέπει να εφαρμόσει συνεπή και αποτελεσματική κοινή εξωτερική πολιτική και πολιτική ασφάλειας, βασιζόμενη στις καινοτομίες που αποφασίστηκαν στο Άμστερνταμ.

Για το θέμα ενδεχόμενης συζήτησης στο Κοινοβούλιο, αρμόδιο να αποφασίσει είναι το όργανο αυτό και όχι η Επιτροπή.